CELEX: 32017R1980
Language: et
Date: 2017-10-31 00:00:00
Title: Komisjoni määrus (EL) 2017/1980, 31. oktoober 2017, millega muudetakse määruse (EÜ) nr 2074/2005 III lisa paralüütilise koorikloomamürgi (PSP) määramise meetodi suhtes (EMPs kohaldatav tekst )

1.11.2017   
            
            
               ET
            
            
               Euroopa Liidu Teataja
            
            
               L 285/8
            
         KOMISJONI MÄÄRUS (EL) 2017/1980,
   31. oktoober 2017,
   millega muudetakse määruse (EÜ) nr 2074/2005 III lisa paralüütilise koorikloomamürgi (PSP) määramise meetodi suhtes
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erireeglid, (1) eriti selle artikli 11 punkti 4,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (2) eriti selle artikli 18 punkti 13 alapunkti a,
   ning arvestades järgmist:
   
               (1)
            
            
               Määruses (EÜ) nr 854/2004 on sätestatud erieeskirjad loomsete saaduste ametlike kontrollide korraldamiseks ja määruses (EÜ) nr 853/2004 on sätestatud loomset päritolu toidu hügieeni erireeglid. Nende määruste rakendusmeetmed mereliste biotoksiinide tunnustatud katsemeetodite osas on sätestatud komisjoni määruse (EÜ) nr 2074/2005 (3) III lisas.
            
         
               (2)
            
            
               Määruse (EÜ) nr 2074/2005 III lisa I peatüki 2 punktiga sätestatakse, et kui paralüütilise koorikloomamürgi (PSP) [Termin on muutunud. Määruses (EÜ) nr 2074/2005 kasutati „karploomamürk“] avastamismeetodiga saadud tulemused vaidlustatakse, kasutatakse standardmeetodina bioloogilist meetodit.
            
         
               (3)
            
            
               
                  Codex alimentarius'e analüüsi- ja proovivõtumeetodite komitee 36. koosolekul (Ungaris Budapestis, 23.–27. veebruar 2015) (4) kinnitati, et IV tüüpi katsemeetodina säilitatakse koodeksi osas I-8.6.2 esitatud bioloogiline katsemeetod (5).
            
         
               (4)
            
            
               Kõiki codex'i meetodeid, kaasa arvatud IV tüüpi meetodeid, võib kasutada ainult kontrollimiseks, inspekteerimiseks ja reguleerimiseks („Principles for the establishment of methods of analysis“ (Analüüsimeetodite kehtestamise põhimõtted)) ning poolte kokkuleppel vaidluste lahendamiseks („Guidelines for Settling Disputes on Analytical (Test) Results, CAC/GL 70-2009“ (Juhend analüüsitulemustega (katsetulemustega) seotud vaidluste lahendamiseks, CAC/GL 70-2009)), kuid mitte standardmeetodina.
            
         
               (5)
            
            
               Võttes arvesse, et IV tüüpi meetodit ei saa standardmeetodina kasutada, on oluline kohandada kehtivad liidu eeskirjad rahvusvahelistele standarditele vastavaks.
            
         
               (6)
            
            
               Arvestades, et praegu kasutatakse paralüütilise koorikloomamürgi (PSP) avastamiseks molluskite söödavates osades nn Lawrence'i meetodit, mis on avaldatud AOAC ametliku meetodina 2005.06 „Paralytic Shellfish Poisoning Toxins in Shellfish“ (Paralüütilised koorikloomamürgid koorikloomades), on otstarbekas kasutada seda meetodit kõnealuste toksiinide avastamise standardmeetodina.
            
         
               (7)
            
            
               Seetõttu tuleks määruse (EÜ) nr 2074/2005 III lisa I peatükki vastavalt muuta.
            
         
               (8)
            
            
               Selleks, et liikmesriigid saaksid viia oma meetodid keemilise meetodiga vastavusse, võib bioloogilist katsemeetodit standardmeetodina kasutada kuni 31. detsembrini 2018.
            
         
               (9)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 2074/2005 III lisa I peatükk asendatakse järgmise peatükiga:
   
      „I PEATÜKK
      PARALÜÜTILISE KOORIKLOOMAMÜRGI (PSP) MÄÄRAMISE MEETOD
      
               
                  1.
               
               
                  Paralüütilise koorikloomamürgi (PSP) sisaldus molluskite söödavates osades (kogu organismis või mis tahes eraldi söödavas osas) tuleb kindlaks teha bioloogilise katsemeetodi või mõne muu rahvusvaheliselt tunnustatud meetodi abil.
               
            
               
                  2.
               
               
                  Tulemuste vaidlustamise korral kasutatakse standardmeetodina nn Lawrence'i meetodit, mis on avaldatud AOAC ametliku meetodina 2005.06 („Paralytic Shellfish Poisoning Toxins in Shellfish“ (Paralüütilised koorikloomamürgid koorikloomades)).“
               
            
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2019.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. oktoober 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 139, 30.4.2004, lk 55.
   
      (2)  ELT L 139, 30.4.2004, lk 206.
   
      (3)  Komisjoni 5. detsembri 2005. aasta määrus (EÜ) nr 2074/2005, millega sätestatakse rakendusmeetmed Euroopa Parlamendi ja nõukogu määruses (EÜ) nr 853/2004 käsitletud teatavate toodete ja Euroopa Parlamendi ja nõukogu määrustes (EÜ) nr 854/2004 ja (EÜ) nr 882/2004 käsitletud ametlike kontrollide suhtes, sätestatakse erandid Euroopa Parlamendi ja nõukogu määrusest (EÜ) nr 852/2004 ning muudetakse määruseid (EÜ) nr 853/2004 ja (EÜ) nr 854/2004 (ELT L 338, 22.12.2005, lk 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Aruande punkt 56.